Svona á að bjarga evrusvæðinu . mbl.is / BBC Seðlabanki Evrópu mun verja 1.200 milljörðum evra í að koma hagkerfi Evrópusambandsins aftur á skrið á næstu tveimur árum . Mario Draghi , bankastjóri seðlabanka Evrópu tilkynnti þetta í dag . Þetta verður framkvæmt með umfangsmikilli magnbundinni íhlutun eða verðbólguhvetjandi aðgerð ( e. quantative easing ) þar sem bankinn þarf ræsa peningaprentvélarnar og festa kaup á skuldabréfum fyrir um 60 milljarða evra á mánuði frá og með mars 2015 til september 2016 . Það þýðir að upphæðin nemur alls um 1.200 milljörðum evra . Eru aðgerðirnar mun umfangsmeiri en sérfræðingar höfðu reiknað með og hefur evran veikst mikið í kjölfar tilkynningar seðlabankans . Hefur hún ekki verið lægri í 11 ár . Sambærilegri aðgerð er nýlokið í Bandaríkjunum þar sem seðlabanki Bandaríkjanna hefur varið um 4.500 milljörðum dollara í peningalega örvun í formi skuldabréfauppkaupa á markaði á sl. sex árum . Koma í veg fyrir stöðnun Mikið liggur undir en markmiðið koma í veg fyrir verðhjöðnun og efnahagslega stöðnun á evrusvæðinu . Alþjóðabankinn hefur m.a. lýst því yfir að hætta sé á að evrusvæðið lendi í varanlegri stöðnun en í skýrslu bankans sem kom út á dögunum kom fram að samdráttur í neyslu , skortur á fjárfestingum og lág verðbólga kunni að stuðla í sameiningu að áframhaldandi verðhjöðnun á svæðinu . Spár gera ráð fyrir 3% hagvexti á heimsvísu á þessu ári en á sama tíma er aðeins gert ráð fyrir 1,1% vexti á evrusvæðinu . Hagvöxtur á svæðinu á síðasta ári var um 0,8% en á sama tíma var hann 2,6% á alþjóðavísu . Aukinn trúverðugleiki Þjóðverjar hafa mótmælt aðgerðum seðlabanka Evrópu en þrátt fyrir það veitti Evrópudómstóllinn seðlabankanum heimild fyrir aðgerðunum . Að mati greiningardeildar Arion banka fengu áætlanirnar aukinn trúverðugleika við það og leiddi m.a. til þess að mikill söluþrýstingur myndaðist á evru gagnvart svissneska frankanum . Leiddi það aftur til þess að seðlabanki Sviss hvarf frá fastgengisstefnu sinni , en svissneski frankinn hafði þá verið festur við evru á EURCHF genginu 1,2 í um þrjú ár . Mikið er í húfi og þar á meðal trúverðugleiki peningamálastefnu seðlabankans . Misheppnist aðgerðin er hætta á að efnahagsástandið taki skarpa beygju niður á við með auknu atvinnuleysi og mögulegri sundrungu innan Evrópusambandsins .